DA oorweeg regstappe oor gryp van pensioenfondseArgieffoto. Die Demokratiese Alliansie (DA) raadpleeg hul prokureurs oor hul wetlike opsies om die ANC-regering te keer om pensioenfondse te gebruik om Eskom se skuld te delg. Natasha Mazzone, die DA se hoofsweep, sê dit is ongehoord van die regering om dit te oorweeg om staatsamptenare van hul pensioengeld te beroof ten einde Eskom te finansier. “Eskom is ŉ groot, swart put wat nie in staat is om veilige en stabiele energie aan Suid-Afrikaners te lewer nie,” het Mazzone in ŉ verklaring van die DA gesê. Pres. Cyril Ramaphosa het Dinsdag aan lede van die Suid-Afrikaanse Nasionale Redakteursforum (Sanef) bevestig die regering oorweeg dit om pensioenfondse van staatsamptenare asook dié in die privaat sektor te gebruik om Eskom se skuld te delg. “In albei gevalle is die ANC se planne immoreel en irrasioneel,” meen die DA. Waarom moet hardwerkende Suid-Afrikaners ŉ leeftyd se spaargeld verloor om ŉ sinkende skip te red? Waarom is pres. Ramaphosa daarop ingestel om derduisende Suid-Afrikaners tot armoede te veroordeel deur Eskom wat hul pensioenfondse insluk? Die DA het gesê hy sal alles in sy vermoë doen om te keer dat die regering na die pensioenfondse gryp. Die vakbond Solidariteit het ook Dinsdag gesê daar is wesenlike gronde vir regstappe indien pensioenfondse nie hul mandaat nakom om in die beste belang van lede op te tree nie.